b'\n_START_ARTICLE_\nLiettualainen aktivistirintama\n_START_PARAGRAPH_\nLiettualainen aktivistirintama eli LAF (liett. Lietuvi\xc5\xb3 aktyvist\xc5\xb3 frontas) oli Liettuan neuvostomiehityksen j\xc3\xa4lkeen pakolaisten keskuudessa syksyll\xc3\xa4 1940 perustettu Liettuan j\xc3\xa4lleenitsen\xc3\xa4istymiseen t\xc3\xa4hd\xc3\xa4nnyt j\xc3\xa4rjest\xc3\xb6. Se sai olemassaolonsa aikana tukea Natsi-Saksan hallinnolta ja omaksui osan natsi-ideologiaa. Saksan hy\xc3\xb6k\xc3\xa4tty\xc3\xa4 Neuvostoliittoon kes\xc3\xa4kuussa 1941 j\xc3\xa4rjest\xc3\xb6 perusti noin kuusi viikkoa toimineen v\xc3\xa4liaikaishallituksen, joka saksalaiset lopulta lakkauttivat samalla, kun itse j\xc3\xa4rjest\xc3\xb6 kiellettiin.\n_START_SECTION_\nPerustaminen Saksassa\n_START_PARAGRAPH_\nLAF perustettiin neuvostomiehityksen pakolaisiksi ajamien liettualaisten keskuudessa Berliiniss\xc3\xa4 17. marraskuuta 1940. J\xc3\xa4rjest\xc3\xb6n johtajana toimi Kazys \xc5\xa0kirpa, Liettuan entinen Saksan suurl\xc3\xa4hettil\xc3\xa4s. Saksa alkoi suunnitella Operaatio Barbarossaa eli Neuvostoliittoon kohdistuvaa hy\xc3\xb6kk\xc3\xa4yst\xc3\xa4 jo joulukuussa 1940 ja liettualaisj\xc3\xa4rjest\xc3\xb6 valjastettiin t\xc3\xa4m\xc3\xa4n p\xc3\xa4\xc3\xa4m\xc3\xa4\xc3\xa4r\xc3\xa4n k\xc3\xa4ytt\xc3\xb6\xc3\xb6n. LAF alkoi tehd\xc3\xa4 l\xc3\xa4heist\xc3\xa4 yhteisty\xc3\xb6t\xc3\xa4 Saksan sotilaallisen vastatiedustelun eli Abwehrin kanssa. Saksalaisten tuella LAF perusti maanalaisen verkoston miehitettyyn Liettuaan. J\xc3\xa4rjest\xc3\xb6n aktivisteja koulutettiin It\xc3\xa4-Preussissa, ja Liettuaan salakuljetettiin j\xc3\xa4rjest\xc3\xb6n tekemi\xc3\xa4 lentolehtisi\xc3\xa4._NEWLINE_Saksassa vallinneella natsi-ideologialla oli oma vaikutuksensa my\xc3\xb6s Liettualaiseen aktivistirintamaan. J\xc3\xa4rjest\xc3\xb6n ohjelma t\xc3\xa4ht\xc3\xa4si Liettuan j\xc3\xa4lleenitsen\xc3\xa4istymiseen, mutta se sis\xc3\xa4lsi my\xc3\xb6s antisemitismi\xc3\xa4, kuten ohjelman pyk\xc3\xa4l\xc3\xa4n numero 16, joka julisti Liettuan juutalaiset lainsuojattomiksi. J\xc3\xa4rjest\xc3\xb6n lentolehtiset ja sen \xc3\xa4\xc3\xa4nenkantajana toiminut \xc4\xae Laisv\xc4\x99\xc2\xa0-lehti (Vapauteen) julkaisivat antisemitistist\xc3\xa4 propagandaa, joka oli t\xc3\xa4hd\xc3\xa4tty "juutalais-bol\xc5\xa1evikkeja" vastaan. \xc5\xa0kirpa ja Bronis Railan ohella j\xc3\xa4rjest\xc3\xb6n ideologisen osaston johdossa toiminut Antanas Macena kehitteliv\xc3\xa4t my\xc3\xb6s ajatusta niin sanotusta Suur-Liettuasta, jonka toteuttamiseksi Liettuan tulisi liitt\xc3\xa4\xc3\xa4 itseens\xc3\xa4 varsinaisen Liettuan lis\xc3\xa4ksi Latvia ja Valko-Ven\xc3\xa4j\xc3\xa4.\n_START_SECTION_\nKapina Liettuassa\n_START_PARAGRAPH_\nSaksan hy\xc3\xb6kk\xc3\xa4ys Neuvostoliittoon alkoi 22. kes\xc3\xa4kuuta 1941. Samaan aikaan Liettuassa alkoi yleinen kapina vet\xc3\xa4ytyvi\xc3\xa4 Neuvostoliiton joukkoja vastaan. Kapinalliset vapauttivat neuvostohallinnon aikana otettuja vankeja sek\xc3\xa4 suojelivat asutuskeskuksia, liikenneyhteyksi\xc3\xa4 ja tehtaita Neuvostoliiton tuhoamispataljoonilta. Kapinalliset my\xc3\xb6s estiv\xc3\xa4t useiden kommunistivirkailijoiden ja aktivistien paon maasta neuvostoarmeijan mukana. Kommunisteja surmattiin, vangittiin ja luovutettiin saksalaisille. Yhteens\xc3\xa4 kommunistivainoissa kuoli arviolta 2\xc2\xa0000\xe2\x80\x933\xc2\xa0000 henkil\xc3\xb6\xc3\xa4. Liettualaisia kapinallisia oli yhteens\xc3\xa4 noin 20\xc2\xa0000 ja heist\xc3\xa4 noin 650 kaatui vuoden 1941 taisteluissa neuvostojoukkoja vastaan.\n_START_SECTION_\nV\xc3\xa4liaikaishallitus\n_START_PARAGRAPH_\nLAF oli 23. kes\xc3\xa4kuuta ottanut haltuunsa Liettuan entisen p\xc3\xa4\xc3\xa4kaupunki Kaunasin. J\xc3\xa4rjest\xc3\xb6\xc3\xa4 edustanut Leonas Prapuolenis kertoi tuolloin Kaunasin radiossa v\xc3\xa4liaikaishallituksen perustamisesta. Lupauksia itsen\xc3\xa4isen Liettuan tulevasta hallinnosta ei kuitenkaan tehty. Sen sijaan Liettuan kerrottiin tulevan osaksi Saksan luomaa "uutta Eurooppaa". LAF:n Kaunasin ja Vilnan osastojen j\xc3\xa4senist\xc3\xa4 kootun v\xc3\xa4liaikaishallituksen johtoon oli tarkoitus tulla Kazys \xc5\xa0kirpa, mutta saksalaiset estiv\xc3\xa4t t\xc3\xa4m\xc3\xa4n paluun Liettuaan Berliinist\xc3\xa4. Kaunasiin 25. kes\xc3\xa4kuuta saapuneille saksalaisille v\xc3\xa4liaikaishallituksen perustaminen oli tullut yll\xc3\xa4tyksen\xc3\xa4, mutta he sietiv\xc3\xa4t sit\xc3\xa4 jonkin aikaa. \xc5\xa0kirpan puuttuessa virkaatekev\xc3\xa4ksi p\xc3\xa4\xc3\xa4ministeriksi nousi Juozas Ambrazevi\xc4\x8dius._NEWLINE_Aktivistirintaman perustamaa v\xc3\xa4liaikaishallitusta dominoivat kristillisdemokraatit. Olemassaolonsa aikana se perusti uudelleen paikallishallinnon ja maan poliisivoimat. V\xc3\xa4liaikaishallitus teki kuitenkin l\xc3\xa4heist\xc3\xa4 yhteisty\xc3\xb6t\xc3\xa4 saksalaisten kanssa. Se otti k\xc3\xa4ytt\xc3\xb6\xc3\xb6n muun muassa saksalaistyyliset rotulait, joilla juutalaisilta riistettiin heid\xc3\xa4n kansalaisuutensa ja henkil\xc3\xb6kohtainen omaisuus. Juutalaisille perustettiin my\xc3\xb6s keskitysleirej\xc3\xa4. Toisaalta osa v\xc3\xa4liaikaishallituksessa toimineista my\xc3\xb6s kritisoi Saksaa. Ministerit Stasys Ra\xc5\xa1tikis ja Vytautas Landsbergis-\xc5\xbdemkalnis laativat saksalaismiehitt\xc3\xa4jille 5. elokuuta muistion, jossa arvosteltiin muun muassa juutalaisten vainoa. Syyskuun puoliv\xc3\xa4liss\xc3\xa4 LAF:n johto teki puolestaan Hitlerille muistion, jossa vedottiin liettualaisten kansallisen el\xc3\xa4m\xc3\xa4n sallimisen puolesta. Vastauksena t\xc3\xa4h\xc3\xa4n LAF kiellettiin, sen johtajia pid\xc3\xa4tettiin ja v\xc3\xa4liaikaishallitus hajosi toimittuaan vain kuusi viikkoa. V\xc3\xa4liaikaishallitus korvattiin saksalaisten omalla siviilihallinnolla.'